CELEX: 32019R0261
Language: el
Date: 2019-02-14 00:00:00
Title: Εκτελεστικός κανονισμός (ΕΕ) 2019/261 της Επιτροπής, της 14ης Φεβρουαρίου 2019, για την τροποποίηση του εκτελεστικού κανονισμού (ΕΕ) 2018/140 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας και για την περάτωση της έρευνας όσον αφορά τις εισαγωγές ορισμένων αντικειμένων χυτοσιδήρου καταγωγής Ινδίας

15.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 44/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/261 ΤΗΣ ΕΠΙΤΡΟΠΗΣ
         της 14ης Φεβρουαρίου 2019
         για την τροποποίηση του εκτελεστικού κανονισμού (ΕΕ) 2018/140 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας και για την περάτωση της έρευνας όσον αφορά τις εισαγωγές ορισμένων αντικειμένων χυτοσιδήρου καταγωγής Ινδίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2018/140 (2) η Επιτροπή επέβαλε οριστικό δασμό αντιντάμπινγκ με συντελεστές που κυμαίνονται από 15,5 % έως 38,1 % στις εισαγωγές ορισμένων αντικειμένων χυτοσιδήρου φυλλιδωτού γραφίτη (φαιού χυτοσιδήρου) ή χυτοσιδήρου σφαιροειδούς γραφίτη (που είναι επίσης γνωστός ως όλκιμος χυτοσίδηρος) και των μερών τους, τα οποία υπάγονται στους κωδικούς συνδυασμένης ονοματολογίας (ΣΟ) ex 7325 10 00 (κωδικός TARIC 7325100031) και ex 7325 99 10 (κωδικός TARIC 7325991051), καταγωγής Λαϊκής Δημοκρατίας της Κίνας.
                  
               
                     (2)
                  
                  
                     Με την απόφαση της 12ης Ιουλίου 2018 στις συνεκδικασθείσες υποθέσεις C-397/17 και C-398/17, Profit Europe (3), το Δικαστήριο έκρινε ότι η ΣΟ πρέπει να ερμηνευθεί υπό την έννοια ότι χυτά εξαρτήματα σωληνώσεων από χυτοσίδηρο σφαιροειδούς γραφίτη πρέπει να κατατάσσονται στην υπολειμματική διάκριση 7307 19 90 ως άλλα χυτά εξαρτήματα, και όχι στη διάκριση 7307 11 10 ως εξαρτήματα από μη ελατό χυτοσίδηρο ούτε στη διάκριση ΣΟ 7307 19 10 ως εξαρτήματα από ελατό χυτοσίδηρο.
                  
               
                     (3)
                  
                  
                     Οι δύο δασμολογικές κλάσεις 7325 και 7307 έχουν σχεδόν πανομοιότυπη δομή και αφορούν τις ίδιες ύλες. Ως εκ τούτου, θεωρήθηκε δέον να αντικατοπτρίζεται η διαπίστωση του Δικαστηρίου και στην κατάταξη των αντικειμένων που υπάγονται στην κλάση 7325.
                  
               
                     (4)
                  
                  
                     Ο εκτελεστικός κανονισμός (ΕΕ) 2018/140, όσον αφορά ορισμένα αντικείμενα από χυτοσίδηρο σφαιροειδούς γραφίτη (που είναι επίσης γνωστός ως όλκιμος χυτοσίδηρος), εξακολουθεί να αναφέρεται στην κατάταξή τους στον κωδικό ΣΟ 7325 99 10 ως άλλα τεχνουργήματα χυτά από ελατό χυτοσίδηρο.
                  
               
                     (5)
                  
                  
                     Ως εκ τούτου, ο κωδικός ΣΟ ex 7325 99 10 (κωδικός TARIC 7325991051) θα πρέπει να αντικατασταθεί από τον κωδικό ΣΟ ex 7325 99 90 (κωδικός TARIC 7325999080) μεταξύ των κωδικών που αναφέρονται στον εκτελεστικό κανονισμό (ΕΕ) 2018/140, όσον αφορά τα εμπορεύματα οι εισαγωγές των οποίων υπόκεινται σε οριστικό δασμό αντιντάμπινγκ.
                  
               
                     (6)
                  
                  
                     Για να εξασφαλιστεί η αποτελεσματική είσπραξη των ισχυόντων δασμών αντιντάμπινγκ, ο εκτελεστικός κανονισμός (ΕΕ) 2018/140 θα πρέπει να τροποποιηθεί αναλόγως.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 1 παράγραφος 1 του εκτελεστικού κανονισμού (ΕΕ) 2018/140 αντικαθίσταται από το ακόλουθο κείμενο:
            
               
                  «1.   Επιβάλλεται οριστικός δασμός αντιντάμπινγκ στις εισαγωγές ορισμένων αντικειμένων χυτοσιδήρου φυλλιδωτού γραφίτη (φαιού χυτοσιδήρου) ή χυτοσιδήρου σφαιροειδούς γραφίτη (που είναι επίσης γνωστός ως όλκιμος χυτοσίδηρος) και των μερών τους, τα οποία επί του παρόντος υπάγονται στους κωδικούς ΣΟ ex 7325 10 00 (κωδικός TARIC 7325100031) και ex 7325 99 90 (κωδικός TARIC 7325999080), καταγωγής Λαϊκής Δημοκρατίας της Κίνας.
                  Αντικείμενα αυτού του είδους χρησιμοποιούνται για:
                  
                              —
                           
                           
                              την κάλυψη επιφανειακών ή υπόγειων δικτύων και/ή ανοιγμάτων επιφανειακών ή υπόγειων δικτύων, καθώς επίσης και για
                           
                        
                              —
                           
                           
                              την πρόσβαση σε επιφανειακά ή υπόγεια δίκτυα και/ή την παρατήρηση επιφανειακών ή υπόγειων δικτύων.
                           
                        Τα αντικείμενα μπορούν να είναι επεξεργασμένα, επικαλυμμένα, βαμμένα και/ή συνδυασμένα με άλλα υλικά όπως, μεταξύ άλλων, σκυρόδεμα, πλάκες οδοστρώματος ή πλακίδια.
                  Από τον ορισμό του υπό εξέταση προϊόντος εξαιρούνται οι ακόλουθοι τύποι προϊόντων:
                  
                              —
                           
                           
                              σχάρες καναλιών και χυτά καλύμματα που υπάγονται στο πρότυπο EN 1433, προς τοποθέτηση ως συστατικά στοιχεία σε κανάλια από πολυμερές, πλαστικό, επιψευδαργυρωμένο χάλυβα, ή σκυρόδεμα, τα οποία επιτρέπουν στα επιφανειακά ύδατα να εισρέουν στο κανάλι·
                           
                        
                              —
                           
                           
                              φρεάτια απορροής δαπέδου και οροφής, τάπες καθαρισμού και καλύμματα για τάπες καθαρισμού που υπάγονται στο πρότυπο EN 1253·
                           
                        
                              —
                           
                           
                              σιδηροβαθμίδες, κλειδιά ανύψωσης και πυροσβεστικοί κρουνοί.»
                           
                        
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) 2018/140 της Επιτροπής, της 29ης Ιανουαρίου 2018, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας και για την περάτωση της έρευνας όσον αφορά τις εισαγωγές ορισμένων αντικειμένων χυτοσιδήρου καταγωγής Ινδίας (ΕΕ L 25 της 30.1.2018, σ. 6).
         
            (3)  Απόφαση του Δικαστηρίου της 12ης Ιουλίου 2018, συνεκδικασθείσες υποθέσεις C-397/17 και C-398/17, Profit Europe NV κατά Belgische Staat, ECLI:EU:C:2018:564.